C 214/148
HR
Službeni list Europske unije
16.6.2023.
četvrtak, 19. siječnja 2023.
105. pozdravlja donošenje Uredbe o uvjetovanosti; ponavlja da je stupila na snagu 1. siječnja 2021.; pozdravlja presude Suda Europske unije od 16. veljače 2022.
o djelovanjima dviju država članica protiv mehanizma uvjetovanosti i njegove zaključke u kojima se potvrđuje da EU doista ima nadležnosti u pogledu vladavine prava u državama članicama te da je mehanizam uvjetovanosti u pogledu vladavine prava usklađen s pravom EU-a;
106. podsjeća da neučinkovita ili nepravodobna suradnja ili nesuradnja država članica s EPPO-om i OLAF-om predstavlja osnovu za djelovanje u skladu s Uredbom o uvjetovanosti; stoga poziva Ured europskog javnog tužitelja i OLAF da izvijeste o svakom slučaju u kojem države članice nisu ispunile svoje obveze obavješćivanja, pružanja pomoći, poduzimanja odgovarajućih mjera i mjera predostrožnosti te da osiguraju odgovarajuće i pravodobno praćenje izvješća i preporuka;
107.
ističe da je Uredba o uvjetovanosti trajni instrument koji se primjenjuje izvan granica određenog VFO-a i općenito se primjenjuje kao preduvjet za pristup svim fondovima EU-a;
108.
podsjeća da su usklađenost s vladavinom prava i člankom 2.
UEU-a preduvjeti za pristup sredstvima, da je mehanizam uvjetovanosti u pogledu vladavine prava u potpunosti primjenjiv na sredstva Mehanizma za oporavak i otpornost, kako je izričito navedeno u članku 8.
Uredbe o Mehanizmu za oporavak i otpornost, te da se u okviru Mehanizma za oporavak i otpornost ne mogu financirati mjere koje su u suprotnosti s vrijednostima EU-a iz članka 2.
UEU-a;
109. smatra da je dovoljna samo Uredba o uvjetovanosti i da se njome može spriječiti ili ispraviti nazadovanje demokracije ako se pravodobno upotrebljava uz stroge i jasne uvjete te ako se primjenjuju nacionalne korektivne mjere i pritom pomno prati njihova provedba;
110. duboko žali zbog toga što je u okviru mehanizma uvjetovanosti u pogledu vladavine prava Komisija Mađarskoj predstavila skup od 17 uvjeta kao korektivne mjere, koje nisu dovoljne za rješavanje ozbiljnih kršenja vladavine prava; žali zbog toga što Komisija nije zatražila značajnije promjene i zaštitne mjere kako bi se ponovno uspostavila neovisnost pravosuđa, smanjila razina korupcije i zajamčila zaštita financijskih interesa EU-a;
111. smatra da je usklađenost država članica s načelima vladavine prava općenito preduvjet za dobro financijsko upravljanje, a posebno za učinkovito i djelotvorno upravljanje sredstvima EU-a; smatra da kršenja tih načela stoga predstavljaju ozbiljnu opasnost za financijske interese Unije; pozdravlja presude Suda Europske unije (25) u kojima je nedavno istaknuta jasna veza između poštovanja načela vladavine prava i učinkovitog izvršenja proračuna Unije; ponavlja da se samo jačanjem strukture EU-a za borbu protiv prijevara zaštita financijskih interesa EU-a može djelotvorno i učinkovito ostvarivati i poboljšati prevladavanjem ograničenja svojstvenih nacionalnim sustavima, što je prepreka u postupanju s financijskim kriminalom, koji je postao sve transnacionalniji oblik neprimjerenog postupanja; smatra da se samo učinkovitim sudskim preispitivanjem može zajamčiti usklađenost s pravom EU-a, kao što je istaknuo Sud Europske unije, odnosno da se rashodi „ne mogu u potpunosti zajamčiti ako nema djelotvornog sudskog nadzora čija je namjena osigurati poštovanje prava Unije, pri čemu je postojanje takvog nadzora u državama članicama i na razini Unije, od strane neovisnih sudova, svojstveno vladavini prava” (26);
112.
ističe štetne učinke korupcije na prava građana; ponovno naglašava svoju preporuku da bi EU trebao postati član Skupine država protiv korupcije (GRECO) s obzirom na to da ne postoje pravne prepreke za njegovo punopravno članstvo; stoga poziva Komisiju da preporuči da Vijeće sklopi međunarodni sporazum s GRECO-om kako bi se utvrdili uvjeti njegova članstva; traži od Vijeća da zauzme jasno stajalište o pristupanju EU-a GRECO-u te da pojasni postoji li bilo kakvo konkretno protivljenje i, ako postoji, koja se država članica (ili više njih) protivi;
(25) (26)
Presuda od 16. veljače 2022., Mađarska / Europski parlament i Vijeće Europske unije, C-156/21, ECLI:EU:C:2022:97 i presuda od 16. veljače 2022., Republika Poljska / Europski parlament i Vijeće Europske unije, C-157/21, ECLI:EU:C:2022:98.
Presuda od 16. veljače 2022., Mađarska / Parlament i Vijeće Europske unije, C-156/21, ECLI:EU:C:2022:97, točka 132.